En 20-årig mand fra Holstebro har nu tilstået at have været med til at begå bankrøveri mod Nordeas filial i Suldrup torsdag den 4. september.

Det skriver nordjyske.dk. Tilståelsen faldt i et lukket grundlovsforhør i Retten i Aalborg fredag, og røveren blev uden protest varetægtsfængslet til 1. oktober. Der sidder nu i alt fem yngre mænd varetægtsfængslet i røveri-sagen, og den 20-årige mand er den første, der erkender sig skyldig i sigtelsen for bankrøveri. Selve røveriet inde i banken blev begået af kun to mænd, og helt præcis hvilken rolle den 20-årige har haft, ønsker politiet ikke at udtale sig om med henvisning til de lukkede døre i grundlovsforhøret. Udbyttet ved bankrøveriet blev 25.000 kroner i kontanter.